Hallitus haluaa kotiuttaa lapset al-Holilta niin pian kuin mahdollista. Sen sijaan ISIS-äitien suhteen hallituksen linjaus jäi auki. Käytännössä linjaus tarkoittaa, että myös ISIS-äitejä voidaan auttaa Suomeen.

Pääministeri Sanna Marin kertoi maanantaina tiedotustilaisuudessa hallituksen al-Hol -linjauksesta.

Pääministeri Sanna Marin (sd) piti maanantaina kello 19 tiedotustilaisuuden, jonka aiheena oli ”al-Holin vankileirillä olevien suomalaisten kotiuttaminen”. Hallitus oli kello 15 alkaneessa pitkässä kokouksessaan pyrkinyt löytämään yhteistä kantaa sille, keitä mahdollisesti kotiutettaisiin al-Holin leiriltä.

Tässä ovat valtioneuvoston eli hallituksen linjaukset suomalaislasten kotiuttamiseksi al-Holin leiriltä:

1) Viranomaistoiminta pyrkii aktiivisesti kaikissa tilanteissa turvaamaan, että noudatetaan oikeusvaltioperiaatetta, perustuslakia ja Suomen muuta lainsäädäntöä sekä kansainvälistä oikeutta mukaan lukien ihmisoikeussopimukset, lasten oikeuksia koskevat sopimukset ja muu soveltuva kansainvälinen oikeus.

2) Toimivaltainen viranomainen asiassa on ulkoministeriö ja ulkoministerin nimeämä erityisedustaja, joka johtaa viranomaistoimintaa ja siinä tehtävää viranomaisyhteistyötä sekä tekee kotiuttamisratkaisut Suomen lainsäädännön nojalla.

3) Ratkaisut, joita toimivaltaisen viranomaisen on tehtävä kunkin henkilön kotiuttamiseksi, perustuvat tapauskohtaiseen yksilölliseen harkintaan ja sitä toteuttaviin viranomaisarviointeihin ja päätöksiin.

4) Viranomaistoiminnan tavoite on turvata kaikissa tilanteissa lapsen etu. Tämän takaamiseksi asiassa tehdään saumatonta yhteistyötä lastensuojeluviranomaisten kanssa lastensuojelulain nojalla.

5) Osana tapauskohtaista yksilöllistä harkintaa toimivaltainen viranomainen pyrkii kaikin käytössä olevin tiedoin ja toimin varmistamaan, ettei kotiutettavista henkilöistä koidu turvallisuusuhkaa Suomessa asuville henkilöille. Viranomaisten velvollisuuksiin kuuluu perustuslain mukaisesti myös menetellä niin, että Suomessa oleskelevien turvallisuus ei vaarannu. Perustuslaissa on turvattu jokaisen henkilökohtainen vapaus, koskemattomuus ja turvallisuus. Suomalaisviranomaiset antavat tarvittavan tuen ja tiedon harkintaa varten.

6) Hallituksen lähtökohta on auttaa lapsia. Velvoitetta vapaaehtoisesti alueelle menneiden aikuisten avustamiseen ei ole.

7) Suomessa toimivaltaiset viranomaiset tutkivat ja arvioivat mahdolliset rikosoikeudelliset vastuut.

8) Hallitus arvioi tarpeet lainsäädännön muutoksiin liittyen terroristiseen toimintaan sekä tekee tarvittavat korjaukset lainsäädäntöön.

9) Tämän linjauksen pohjalta ulkoministeriö uusii erityisedustajan mandaatin ja ulkoministeriön toimintalinjauksen.

10) Tämä päätös on yleinen ohjaus, se ei ole oikeudellisesti velvoittava eikä se koske lastensuojelun tarvetta ja toimia yksilötasolla tai muutakaan yksilön oikeutta koskevaa asiaa.

Sanna Marinin hallitus on ensimmäisen kriisinsä keskellä. PASI LIESIMAA

Keskusta hävisi?

Hallituksen poliittisen päätöksen aikaan saamisen tiedettiin olevan hankalaa, koska esimerkiksi keskusta oli linjannut, että leiriltä pitäisi valtion toimin tuoda vain lapsia. Toisaalta esimerkiksi vihreät oli taipuvaisia siihen, että myös lasten äitejä voitaisiin tuoda, jos lasten etu sitä vaatii.

Hallituksen kymmenen kohdan lista näyttääkin pikaisesti katsottuna siltä, että keskustan kanta hävisi hallituksen sisäisessä väännössä.

Pääministeri Sanna Marin (sd) korosti maanantai-illan tiedotustilaisuudessa, että hallitus menee asiassa lapsen etu edellä. Marinin mukaan on viranomaisten asia, ei hallituksen, päättää, mikä on kunkin lapsen etu.

Marin ei suostunut suoraan sanomaan, voiko lapsen etu olla myös se, että äiti tulee mukaan. Hallituksen linjauksesta voidaan kuitenkin lukea, että myös ISIS-äitejä voidaan auttaa palaamaan Suomeen, jos katsotaan sen olevan lapsen edun mukaista.

Hallitus joka tapauksessa katsoo, ettei sillä ole velvoitetta auttaa ISIS:n alueelle menneitä suomalaisnaisia.

– En pysty vastaamaan, kuka tuodaan ja milloin tuodaan, Marin sanoi.

Asia on ollut kesästä lähtien akuutti. Nyt käytätte pääministerinä ilmaisua ”niin pian kuin mahdollista”. Tarkoittaako tämä käytännössä sitä, että suomalaisia viranomaisia lähtee al-Holin leirille myös tarvittaessa etsimään avun tarpeessa olevia ihmisiä?

–Ulkoministeriöllähän on aiemmin ollut tästä toimintalinjaus, joka on hallituksen iltakoulussa esitelty ja merkitty tiedoksi. Tätä työtä on tähänkin asti tehty. Ulkoministeriön erityisedustaja on selvittänyt niitä vaihtoehtoja, miten tässä mahdollisesti voidaan toimia. Nyt tämä hallituksen tänään tekemä linjaus selkeyttää tätä tilannetta ja antaa selkänojan sille ulkoministeriön aiemmalle toimintalinjaukselle ja erityisedustajalle toimia.

Onko nyt tehty se poliittinen päätös?

–Nyt on tehty poliittinen selkeä päätös, Marin sanoi.

Al-Hol asiasta nousi valtava kohu joulukuun alussa, kun kävi ilmi, että ulkoministeri Pekka Haavisto (vihr) on patistellut virkamiehiä hoitamaan kotiuttamisasiaa virkavastuulla. Virkamiehet ovat kokeneet, että asia on niin merkittävä, että sen linjaamiseen tarvitaan hallituksen päätös. Myös tasavallan presidentti Sauli Niinistö on kaipaillut hallitukselta poliittista päätöstä, joka siis maanantaina lopulta saatiin.